Judecătorii Tribunalului Bacău au ridicat sechestrul aplicat de Fisc pe bunurile Rafo Oneşti. Numai valoarea bunurilor mobile a fost estimată la 400.000.000 lei, adică aproape 90.000.000 euro, scrie romaniacurata.ro.

Ridicarea sechestrului a fost cerută de acţionarul majoritar, dar şi de sindicalişti. Cei aproape 400 de angajaţi ai Rafo nu îşi mai văzuseră salariile din martie anul trecut, iar acţionarii ruşi dădeau vina pe sechestru.

Între timp, acţionarii s-au schimbat. Oligarhul rus Yakov Goldovskiy, apropiat de regimul Putin, ar fi vândut unui basarabean apropiat de Renato Usatîi, primarul din Bălţi, Republica Moldova. Acesta este urmărit internaţional pentru comandarea unui asasinat la Londra şi s-ar ascunde la Moscova. Basarabeanul ar fi vâdut apoi unui belgian, Daniel Goldenberg, proprietarul firmei Result-4-You BVBA, fost membru în Consiliul de Administraţie al Rafo.

Între timp, Rafo Oneşti a intrat în insolvenţă şi reorganizare judiciară şi ar fi curtată de Guvernul iranian. La începutul lui februarie şi la sfârşitul anului trecut, ambasadorul Republicii Islamice Iran la Bucureşti, Hamid Moayyer, s-a întâlnit cu reprezentanţii Rafo şi cu autorităţile locale din Bacău şi le-a transmis intenţia Ministerului Energiei de la Teheran de a prelua Rafo.